《至后》
元代·黄庚

道人坐茅宇，独抱无弦琴。
对此景物变，夕云散还阴。
雨气一帘润，云意千山深。
新阳畅微暄，疏花点孤林。
芳时坐消歇，孰同岁寒心。
孤梅发清夜，庭树惊栖禽。

作者简介：黄庚，字星甫，号天台山人，天台（今属浙江）人。出生宋末，早年习举子业。卒年八十馀。晚年曾自编其诗为《月屋漫稿》。事见本集卷首自序及集中有关诗文。黄庚诗，以原铁琴铜剑楼藏四卷抄本（今藏北京图书馆）为底本。校以影印文渊阁《四库全书》本（简称四库本）。两本卷次不同，文字亦各有错诲空缺，而底本多出校本诗十馀首。